Íme a kedvenc idézetünk a Bánk bánból:

**„Egy királynak**

**Kell látni minden könnyeket: magának**

**Könnyezni nem szabad.”**

Ez a mondat számunkra hatalmas jelentőséggel bír, hiszen az igazságos, nagylelkű király alakját mutatja be, aki minden helyzetben józanul tud dönteni. II. Endre olyan értékeket képvisel tulajdonságai tükrében, amelyek az igazán nagy uralkodók sorába emelik. Mivel a király látja népe szenvedését, úgy dönt, nem él fényűző életet, amíg országa mélyszegénységben nyomorog. Számára fontosabb a haza, mint a maga élete, így felelősségtudata az országa iránt példamutató. Nagysága, tekintélye racionális gondolkodásmódjában emelkedik magasabbra, hiszen, mint jó vezető, nem hagyhatja, hogy érzései irányítsák őt és befolyásolják tetteit. Magánéletét köteles szétválasztani királyi kötelességeitől, érzelmei, fájdalmai csak másodlagos jelentőséggel bírnak. Ezekkel a tulajdonságaival válik naggyá szemünkben, és persze a Bánk felett hozott ítéletével is emberségét bizonyítja, amikor megkíméli a nagyurat a haláltól - szörnyű tette ellenére. Napjainkban is szükségünk van efféle megalkuvásokra, hogy saját és mások életét is megkönnyítsük. Legegyszerűbb példa erre a szülő és gyermekének viszonya, amely számos kompromisszumkötéssel jár – főként a szülő részéről. Szüleink - akárcsak a király -, ismerik minden könnycseppünk történetét, de saját problémáik súlyától igyekeznek megkímélni bennünket. Szerencsések vagyunk, ha az otthonunkon kívül is áll mellettünk egy személy, aki önzetlenül segít bennünket. De említhetnénk akár a nagyszerű színészeket is, akik magánéleti tragédiáikat, örömeiket félretéve, könnyeiket lenyelve állnak a világot jelentő deszkákra azzal a becses szándékkal, hogy másoknak – nekünk – maradandó élményt nyújtsanak. Természetesen mindenki életében vannak olyan pillanatok, amikor ki kell mutatni a könnyeket, mert azok feltartóztathatatlanul törnek elő, de ez nem a gyengeséget, hanem a megkönnyebbülést, az őszinteséget jelenti.